**Чрез**

**Председателя на**

**Народното събрание**

**Г-жа Цецка Цачева**

**До**

**Министъра на транспорта, информационните технологии и съобщенията**

**на Република България**

**Г-н Ивайло Московски**

**ВЪПРОС**

от народния представител Петър Владиславов Славов

 На основание чл. 90, ал. 1 от Конституцията на Република България и
чл. 91, ал. 1 от ПОДНС внасям въпрос

**ОТНОСНО:** ***Въвеждане на система за известяване за опасност при пътуване чрез радиоприемници с „RDS” в превозните средства.***

**УВАЖАЕМИ ГОСПОДИН МИНИСТЪР,**

Своевременното уведомяване на пътуващите по републиканската пътна мрежа за потенциална опасност в даден пътен участък би могло да предотврати много щети, а и да спаси човешки животи. Особено показателен пример е инцидентът в края на миналата година в тунела на автомагистрала „Хемус”, когато при верижна катастрофа се сблъскаха над 50 автомобила и по думи на потърпевши, те са навлизали в тунела без да знаят какво се случва вътре и така са се „нанизвали” в мелето от автомобили.

В редица страни от ЕС от години функционира системата за т.нар. „пътна информация”, която се приема чрез стандартен авто-радиоприемник с функция “RDS”. Последната е стандарт при повечето автомобили, произведени след 2000г. и автоматично превключва към съобщения „пътна информация”, независимо на коя станция се намира радиоапарата, включително и когато се слуша музика от диск или външен носител.

За да бъдат различавани съобщенията за т.нар. „пътна информация”, съответната радиостанция ги излъчва, съпроводени със специален сигнал, който системата „RDS” идентифицира и дава приоритет на тези съобщения. Така пътуващите получават информация в реално време за пътната обстановка, задръствания, опасности и пътни инциденти на пътя.

В тази връзка моля,

**Уважаеми господин Министър,** да отговорите **писмено** на следния въпрос:

**„Какви са възможностите за въвеждане в България на стандарта за т.нар. съобщения за „пътна информация” чрез „RDS” системата от излъчващите радиостанции, с цел предупреждаване на пътуващите за пътната обстановка, задръствания и евентуални опасности в реално време и тяхното избягване?”**

София, 27.01.2016 г.

 **Петър Славов,**

 Народен представител от ПГ РБ